# Fra oldtid til frikadeller – programmet for årets festival for historie har det hele

**Fra den 18. til den 23. november 2024 dykker vi ned i dansk historie under overskriften "Med lånte fjer". "Bibliotekernes festival for historie" byder på livestreamede foredrag med kyndige oplægsholdere samt aktiviteter på folkebiblioteker over hele landet.**

Udtrykket "at pynte sig med lånte fjer" stammer fra Æsops fabel om kragen, der smykkede sig med påfuglefjer. Dansk historie er rig på ideer, stilarter og kulturobjekter, som vi har taget til os fra udlandet. Eksemplerne spænder fra kristendommen, demokrati og popmusik til bogstaver, matematik og mobiltelefoner. Historisk udvikling er ofte drevet af åbensindet dialog og inspiration, men ligeså ofte af krig, kolonisering og tyveri, der har bragt det fremmede ind i dansk kultur.

## Hvad er på programmet?

I løbet af festivalugen vil vi udforske en bred vifte af emner. Vi vil dykke ned i historien om mad og kager med madhistoriker Caroline Nyvang og arkivar Anna Katrine Werge Bønnelycke. De vil fortælle os historien bag ægte dansk mad. Historikerne Dan H. Andersen og Rasmus Glenthøj vil samtale om 1700-tallets store nordiske krig og skilsmissen fra Norge i 1814. Skibsarkæolog Morten Ravn tager os med på en rejse tilbage til den danske oldtid. Fra Flensborg skal vi høre om dengang man forsøgte at bytte De Vestindiske Øer for Sønderjylland. Lørdag den 23. november, festivalens hoveddag, byder bibliotekerne på mad, fællesskab og historie fra kl. 11 til 15. Fra bronzealderen til i dag vil vi diskutere møder mellem kulturer, blandt andet med historiker og tidligere chefredaktør Bo Lidegaard samt musiker og debattør Isam B.

## Deltag online eller på dit lokale bibliotek

Gennem hele festivalugen vil arrangementerne blive streamet live, så du kan deltage hjemmefra eller via din telefon. Besøg historiefestival.dk for at følge med i programmet og få opdateringer. Lørdag den 23. november kan arrangementerne dog kun opleves på dit lokale bibliotek.

## Sådan får du mere at vide

Vil du vide mere om festivalen kan du følge med på Historiefestival.dk. Her kan du kan orientere dig i det landsdækkende program og læse mere om aktiviteterne.

*Bibliotekernes festival for historie* er et samarbejde mellem de danske centralbiblioteker, Det Kgl. Bibliotek og folkebibliotekerne. Målet er sætte fokus på historien og skabe opmærksomhed omkring landets mange kulturarvs-samlinger. **